รัฐบาลไทย-ข่าวทำเนียบรัฐบาล-รมช.มนัญญา เปิดตลาดกลางสินค้าการเกษตรประจำอำเภอ สหกรณ์การเกษตรสารภีโชคชัย จำกัด
วันอาทิตย์ที่ 19 ธันวาคม 2564
รมช.มนัญญา เปิดตลาดกลางสินค้าการเกษตรประจําอําเภอ สหกรณ์การเกษตรสารภีโชคชัย จํากัด
รมช.มนัญญา เปิดตลาดกลางสินค้าการเกษตรประจําอําเภอ สหกรณ์การเกษตรสารภีโชคชัย จํากัด
รมช.มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เป็นประธานเปิดตลาดกลางสินค้าการเกษตรประจําอําเภอ สหกรณ์การเกษตรสารภีโชคชัย จํากัด ในโอกาสลงพื้นที่ติดตามความก้าวหน้าการดําเนินงานโครงการของกระทรวงเกษตรและสหกรณ์ ตลอดจนมอบนโยบายเพื่อขับเคลื่อนการพัฒนาและยกระดับคุณภาพชีวิตของเกษตรกรในพื้นที่ จ.นครราชสีมา พร้อมด้วย นายวิศิษฐ์ ศรีสุวรรณ์ อธิบดีกรมส่งเสริมสหกรณ์ นายโอภาส ทองยงค์ อธิบดีกรมตรวจบัญชีสหกรณ์ นายประกอบ เผ่าพงศ์ รองอธิบดีกรมส่งเสริมสหกรณ์ นายภัสชญภณ หมื่นแจ้ง รองอธิบดีกรมวิชาการเกษตร โดยมี นายภูมิสิทธิ์ วังคีรี รองผู้ว่าราชการจังหวัดนครราชสีมา หัวหน้าส่วนราชการ สมาชิกสหกรณ์ และเกษตรกรในพื้นที่ ให้การต้อนรับ ณ ตลาดกลางสินค้าเกษตรสหกรณ์การเกษตรสารภีโชคชัย จํากัด บ้านกอก ต.พลับพลา อ.โชคชัย จ.นครราชสีมา
รมช.มนัญญา กล่าวว่า กระทรวงเกษตรและสหกรณ์ได้ผลักดันและสนับสนุนงบประมาณเพื่อให้สถาบันเกษตรกรจัดซื้อ จัดหาและก่อสร้างปัจจัยพื้นฐานด้านการจัดเก็บพืชผลไว้รอราคาและเพื่อแปรรูป รวมถึงปัจจัยโครงสร้างพื้นฐานและอุปกรณ์อื่นที่จําเป็น เพื่อการเก็บรักษาและสร้างเสถียรภาพด้านราคาในสินค้าเกษตร โดยเฉพาะอย่างยิ่ง ข้าวโพดเลี้ยงสัตว์ ซึ่งจังหวัดนครราชสีมา เป็นแหล่งการเพาะปลูกที่สําคัญ ดังนั้น การได้รับการสนับสนุนปัจจัยโครงสร้างพื้นฐานและอุปกรณ์อื่นที่จําเป็น ในการดําเนินธุรกิจ รวบรวมผลผลิตทางการเกษตร จึงเป็นประโยชน์และสามารถช่วยเหลือสมาชิกและเกษตรกรในการจําหน่ายผลผลิตได้เป็นอย่างดี ซึ่งสหกรณ์การเกษตรสารภีโชคชัย จํากัด ได้ขับเคลื่อนงานนโยบายกระทรวงเกษตรฯ ด้านการพัฒนาสหกรณ์ให้เกิดความเข้มแข็ง โดยได้รับการสนับสนุนเงินอุดหนุนเพื่อจัดหาครุภัณฑ์ และสิ่งก่อสร้างจากกรมส่งเสริมสหกรณ์ เพื่อตอบสนองความต้องการของสมาชิกสหกรณ์ให้สามารถลดต้นทุน และเพิ่มรายได้ให้แก่เกษตรกร
ทั้งนี้ ในปีงบประมาณ พ.ศ.2564 สหกรณ์เกษตรสารภีโชคชัยได้รับสนับสนุนงบประมาณโครงการปรับโครงสร้างการผลิต การรวบรวมและการแปรรูปของสถาบันเกษตรกรรองรับผลผลิตทางการเกษตร (พ.ร.ก.เงินกู้โควิด -19 พ.ศ.2563) จํานวน 4 รายการ วงเงินรวม 38,849,700 บาท ได้แก่ 1) เครื่องอบลดความชื้น (ข้าวโพดเลี้ยงสัตว์) กําลังการผลิตขนาด 300 ตัน/วัน พร้อมโรงคลุม 2) ลานตากคอนกรีตเสริมเหล็ก พื้นที่ไม่น้อยกว่า 800 ตารางเมตร 3) รถแทรกเตอร์ขนาดไม่น้อยกว่า 95 แรงม้าพร้อมอุปกรณ์ 4) รถไถเดินตาม ขนาดไม่น้อยกว่า 11 แรงม้าพร้อมอุปกรณ์
“ความสมบูรณ์ของระบบสหกรณ์ต้องเริ่มตั้งแต่ต้นน้ํา กลางน้ํา และปลายน้ํา ซึ่งโคราชเป็นแบบอย่างที่ดีในการขับเคลื่อนงานสหกรณ์ เนื่องจากสหกรณ์มีความเข้มแข็งสามารถนํานโยบายลงมาสู่การปฏิบัติได้เป็นอย่างดี สมาชิกจึงมีความเข็มแข็งไปด้วย สําหรับโรงอบนั้น มีความสําคัญ ซึ่งสหกรณ์สามารถใช้ประโยชน์ โดยนําผลผลิตข้าวโพดเลี้ยงสัตว์เข้าเครื่องอบลดปริมาณความชื้นลงตามเกณฑ์มาตรฐาน เพื่อเก็บรักษาผลผลิตไว้รอการจําหน่าย และช่วยเพิ่มมูลค่าให้กับสินค้าการเกษตรด้วย” รมช.มนัญญา กล่าว
สําหรับสหกรณ์การเกษตรสารภีโชคชัย จํากัด เป็นสหกรณ์ขนาดใหญ่พิเศษ ปัจจุบันสหกรณ์มีสมาชิก 3,594 ราย ทุนดําเนินงาน 720.073 ล้านบาท ทุนเรือนหุ้น 285 ล้านบาท ทุนสํารอง 79 ล้านบาท สหกรณ์รวบรวมผลผลิตจากสมาชิก โดยเฉพาะข้าวโพดเลี้ยงสัตว์ และมันสําปะหลัง มีปริมาณรับซื้อข้าวโพด (ต.ค.- 16 ธ.ค.64) จํานวน 3,472,985 กิโลกรัม คิดเป็นมูลค่า 35,006,259 บาท
โอกาสนี้ รมช.มนัญญา ได้พบปะสมาชิกสหกรณ์ พร้อมมอบปัจจัยการผลิตแก่ตัวแทน จํานวน 200 ชุด และเป็นประธานเปิดผ้าแพรตลาดกลางสินค้าเกษตรสหกรณ์การเกษตรสารภีโชคชัย จากนั้นได้เยี่ยมชมนิทรรศการของหน่วยงานในสังกัดกระทรวงเกษตรและสหกรณ์ ชมกระบวนการรวบรวมและอบลดความชื้นข้าวโพดเลี้ยงสัตว์ ของเครื่องอบลดความชื้น ตลอดจนเยี่ยมชมผลผลิตทางการเกษตรของเกษตรรุ่นใหม่ ตามโครงการนําลูกหลานเกษตรกรลับบ้านฯ อาทิ พุทราสามรส พุทรานมสด มะพร้อมน้ําหอม เป็นต้น